**כָּמוֹךָ - הומואים דתיים אורתודוקסים** היא עמותה של הומוסקסואלים דתיים בישראל הפועלת על פי ההלכה האורתודוקסית.

רקע והקמה
---------

עמית, מייסד "כמוך", היה ממייסדי ארגון "חברותא - הומואים דתיים" ופעיל מרכזי בו. באוקטובר 2010 הוא פרש, בנימוק ש-"חברותא" הפכה ל-"רפורמית-קונסרבטיבית לכל דבר ועניין" ושרבים מראשי הארגון אינם דתיים, וחלקם אף מגדירים עצמם אתאיסטים ואינם צמים ביום הכיפורים. הוא הדגים זאת בכך שחברותא נותנת חסות ל-"מניין הגאה" שבו נשים משמשות כחזניות ושהארגון לוקח חלק פעיל במצעד הגאווה, שהרבנים האורתודוקסיים ואנשי "כמוך" מתנגדים לו. בא' בשבט ה'תשע"א הקים יחד עם חברים את עמותת "כמוך".

עמדות ופעילות
-------------

עמדת הבסיס של הארגון היא שחבריו דתיים לכל דבר ומשתדלים להקפיד על קיום תרי"ג מצוות במלואן, אך מאידך אדם המרגיש משיכה לבן מינו אינו חוטא, ובמקום להטיף לו מוסר על כך צריך להבין את מצבו ולנסות למצוא פתרונות להקל עליו.

הארגון שואף להגביר את המודעות בקרב הציונות הדתית ורבניה למצבם של ההומוסקסואלים הדתיים ואת שילובם בקהילה. הוא מעודד השתתפות באירועים הקשורים לעולמם של ההומואים הדתיים, למעט אירועים שאותם הארגון רואה כמתריסים נגד אורח החיים היהודי אורתודוקסי, כגון אירועים לא צנועים, מניינים "גאים" ומצעדי גאווה.

הארגון תומך בזכותם של המעוניינים בטיפול פסיכולוגי בנטייתם המינית לממש אפשרות טיפול זו, תוך הכרה בכך שאין מדובר בערובה בטוחה לשינוי וכי מדובר בתהליך שתוצאותיו ומידת הצלחתו לא הוכחו דיים.

הארגון תומך בקשרים הטרוסקסואליים כנים, שלא מתוך הסתרה, השואפים לחיים לאורה של תורת ישראל. למימוש מטרה זו הארגון מקיים מיזם נישואים בין גברים הומוסקסואליים לנשים לסביות - מיזם שהארגון מצהיר כי אינו מתאים לכל אחד.

הארגון מקיים ימי עיון ופעילויות חברתיות. הוא מייעץ לזקוקים לתמיכה בהתמודדותם עם היותם הומוסקסואלים ומשותף פעולה עם ארגונים ישראליים ואחרים.

מפגשי הארגון
------------

הארגון מקיים מפגשים חברתיים, הנערכים אחת לחודש בירושלים או בתל אביב, ולעיתים גם בצפון או בדרום. המפגשים ממוקמים במקום דיסקרטי שאינו מזוהה עם קהילת הלהט"ב. המפגשים מתחילים בהדגשת חשיבות השמירה על הדיסקרטיות של הנוכחים במקום ובדבר תורה קצר. המפגשים כוללים הרצאות, דיונים וסדנאות. בין האישים שהתארחו במפגשים: הרבנים יעקב מדן, מנחם בורשטין ורפי פוירשטיין, ד"ר מרדכי קידר, פרופ' דבורה גילולה, ד"ר ניסן נצר, ג'קי לוי, לייזי שפירא ומיכל בת שבע רנד. בין הסדנאות והקורסים שהיו במפגשים: סדנת צחוק, קורס עזרה ראשונה וקורס בשפת הסימנים.

אחת לשנה נערך "מפגש יום הולדת" הכולל חלוקת תעודות ההוקרה וכן רב שיח כגון, רב-שיח עם אנשי תקשורת בנושא "התקשורת הדתית וההומואים הדתיים, שלושה הומואים מעל גיל 50 שסיפרו על חייהם, שלושה הומואים דתיים נשואים מספרים את סיפורם.

בכל חול המועד מתקיים טיול - פעם ברמת קושי קלה ופעם ברמת קושי בינונית. אחת לחצי שנה מתקיימת 'שבת כמוך', בדרך כלל ביהודה ושומרון. השבתות ממוקדות בנושא (כדוגמת הורים, אלוהים, תרבות) והן כוללות הפעלות, לימוד בחברותות, שיחה וסיור.

מיזמים
------

### שידוכים בין הומוסקסואלים ללסביות

סמליל מיזם הארגון
הארגון חבר לרב אהרן הראל במיזם שידוכים הנושא את השם "אנחנו". שיעור השידוכים ערב הקמת המיזם, על פי פרסומי הארגון, הוא של כ-12 זוגות מתוך כ-70 פונים, והקושי העיקרי הוא מיעוט לסביות הפונות למיזם.

המיזם זכה לתמיכת הרבנים חיים דרוקמן, יעקב אריאל, מנחם בורשטין, יובל שרלו, רא"ם הכהן וחיים נבון, אך מנגד נתקל בהתנגדות של הרב שלמה אבינר והרב רפי פוירשטיין ושל הארגון "עצת נפש".

### מיזמים נוספים

הארגון הקים קרן לסבסוד טיפולים פסיכולוגיים למעוניינים בכך.

אחת לשנה העמותה מחלקת תעודות הוקרה לאנשים מרכזיים שפעלו לטובת הקהילת ההומואים הדתיים.

העמותה, בשיתוף דברי שיר, הייתה שותפה במימון הוצאת הספר "לרעות בגנים" - ספר הפרוזה הראשון שעוסק בהומואים דתיים. את הספר כתב הרב ארלה הראל.

תמיכה רבנית ופסיכולוגית
-----------------------

בארגון הביעו תמיכה הרב אהרן הראל (שגם שותף במיזם השידוכים), הרב מנחם בורשטיין, הרב יובל שרלו, הרב יעקב מדן, הרב רפי פוירשטיין, הרב חיים נבון, הרב אבי גיסר, הרב בני לאו, הרב ברוך אפרתי (ראש רבני "דרך אמונה"), הרב רונן לוביץ' ועוד.

בארגון הביעו תמיכה גם אנשי מקצוע בתחום הפסיכולוגיה בהם ד"ר צבי מוזס (ראש מכון שילה), פרופ' טוביה פרי (אונ' בר-אילן), ד"ר ברוך כהנא, ד"ר צבי כרמלי (ראש החוג לחינוך במכללה האקדמית הרצוג) ועוד.

אתר אינטרנט
-----------

הרב אהרן הראל, אשר הביע תמיכה בארגון ומשתתף במיזם השידוכים במהלכו
הארגון מפעיל אתר אינטרנט המתעדכן בכל יום. האתר כולל מדורים לענייני הלכה, מחקר, אקטואליה, תוכן שנוצר על ידי גולשים, ואפשרות לטוקבקים. באתר מדור להורים של הומוסקסואלים, מדור למחנכים ולאנשי חינוך שמתמודדים עם תלמיד המספר להם על נטייתו המינית, מדור לנשים סטרייטיות שגילו שהן נשואות להומוסקסואל, מדור על נישואים הטרוסקסואליים של הומוסקסואליים, מדור ובו עבודות אקדמיות בנושא, מדור העוסק בהתאבדויות של הומוסקסואלים, מדור חשיפות וראיונות בלעדיים ומדור על הפולמוס סביב טיפולים פסיכולוגיים וארגון "עצת נפש". באתר גם בלוגים, דבר תורה שבועי וסיכומי המפגשים החודשיים של הארגון.

באתר מדור "שאל את הרב" שבו אפשר לשאול רבנים ופסיכולוגים בכל הקשור לנושא ההומוסקסואליות.

הרבנים והפסיכולוגים המשיבים באתר הם: הרב ארלה הראל, הרב רונן לוביץ, הרב יחיאל פאוסט, הרב ברוך אפרתי, הרב יובל שרלו, פרופ' טוביה פרי וד"ר ברוך כהנא.

במדור "סוגיות" נושא מתחלף שעליו כותבים גולשי האתר וחברי העמותה. בין הנושאים: אלוהים, הומופוביה, יציאה מהארון, אמונה, משפחה, רבנים, קשרים רומנטיים עם נשים, בדידות וגבריות.

במדור "מעלעלון" מלוקטים אזכורים בנושא ההומוסקסואלי בעלוני בית הכנסת ושאר העיתונות המודפסת של המגזר הדתי לאומי.

באתר פורסם לראשונה שהרב ליכטנשטיין קרא "לקבל הומואים כשם שמקבלים מחללי שבת", שהרב יעקב יוסף פסק כי אין להעסיק הומו בבתי ספר, ועוד.

### ראיונות

בין היתר התראיינו לאתר הרב מיכאל אברהם, פרח כמורה הומוסקסואל שהתגייר והפך לחרדי, הומוסקסואל דתי ואשתו הסטרייטית, הומוסקסואל ולסבית שנישאו דרך מיזם השידוכים, ומתמודדי הבחירות המקדימות במפלגת הבית היהודי בשנת 2012, לבירור עמדותיהם בנושא הומוסקסואלים.

### אירוח אישים בפייסבוק

אחת לכמה חודשים מארח הארגון בדף הפייסבוק שלו אישים שעונים על שאלות הגולשים. בין האורחים הפוליטיקאי משה פייגלין, הרב בנימין לאו, הרב עמית קולא, חבר הכנסת אמיר אוחנה, פרופסור טוביה פרי, וכן הומו דתל"ש חירש, הומו דתי נשוי, הומוסקסואל שעבר טיפול פסיכולוגי ואשתו שידעה זאת בעת החתונה.

ראו גם
------

| עיינו גם בפורטלים: |
| --- |
|  | **פורטל להט"ב** |
|  | **פורטל יהדות** |

* להט"ב ויהדות
* חברותא - הומואים דתיים
* הו"ד - הומוסקסואלים דתיים
* בת קול - ארגון לסביות דתיות

קישורים חיצוניים
----------------

* 

* אתר האינטרנט הרשמי של כמוך - הומואים דתיים אורתודוקסים
* תמר רותם, גם כך אפשר להיות הומו ודתי, באתר הארץ, 18 בפברואר 2011
* יהודה שלזינגר, ואהבת לרעך, ישראל היום, כ"ח באדר ב תשע"א, 4 במרץ 2011
* בזכות טיפול ההמרה התחתנתי עם אישה, באתר וואלה!‏, 6 באוקטובר 2014
* הרב ארלה הראל‏, תורת ישראל לא חינכה אותנו לקרוא להם סוטים, באתר וואלה!‏, 2 ביוני 2016
* כמוך - הומואים דתיים אורתודוקסים, באתר "גיידסטאר ישראל"

הערות שוליים
------------

1. ↑  בני אלבז, זה שיר פרידה. בואו, רק אמרו שלום, באתר חברותא, 8 בספטמבר 2010
2. ↑  "זמן התשובות: למה הקמתי את כמוך", 13/01/11, פורסם באתר הארגון
3. ↑  קובי נחשוני, הרבנים הליברליים להומואים דתיים: "לא למצעדי גאווה", באתר ynet, 12 ביוני 2014
4. ↑  עמית לוי, מדוע לא אשתתף במצעד הגאווה, אתר ynet, תאריך 7 ביוני 2016  
טל, הומו דתי מסביר: למה לא אשתתף במצעד הגאווה?, nrg, י"ג בסיוון תשע"ד, 12 ביוני 2014
5. ↑  דניאל אוחיון, קרע בקהילה הגאה הדתית, באתר nrg‏, 25 בינואר 2011
6. 1 2  אודות "כמוך" באתר הרשמי של הארגון
7. 1 2  חדש: קרן למימון טיפול פסיכולוגי, באתר כמוך, ‏17 בפברואר 2011
8. 1 2  קובי נחשוני, ארגון הומואים דתי מציע סבסוד ל"טיפולי המרה", באתר ynet, 15 בפברואר 2011
9. ↑  כתבה באתר הארגון על המפגש עם הרבנים
10. ↑  חדש! "אנחנו" – מיזם שידוכים בין הומואים ללסביות באתר "כמוך", 18 באוגוסט 2011
11. ↑  הרב הראל מציג את האמת על דעת הרב אריאל, באתר כמוך
12. ↑  שידוכים בין הומואים ללסביות, באתר מורשת, ‏כ"ג באב התשע"א
13. ↑  ראו כתבה 1 במדור היהדות של ynet וכתבה 2 באותו מדור
14. ↑  דברי הרב אבינר במדור יהדות של ynet וכתבה נוספת
15. ↑  אורי פולק, "עצת נפש" נגד שידוכי הומואים דתיים: "לא ניתן להקים משפחה בלי אהבה", ‏21 באוגוסט 2011
16. ↑  אתר כמוך
17. ↑  חדש: ספר פרוזה העוסק בהומואים דתיים, אתר כמוך
18. 1 2  רבנים שתומכים בכמוך, באתר כמוך
19. ↑  פסיכולוגים שתמוכים בכמוך, באתר כמוך
20. ↑  אתר כמוך, שאל את הרב
21. ↑  אתר כמוך, סוגיות
22. ↑  אתר כמוך, מעלעלון
23. ↑  "הרב מיכאל אברהם: תומך בחוק הפונדקאות; מתנגד לחוק שמונע נישואין חד-מיניים; תוקף את אזהרת משרד הבריאות", פורסם בט' במרחשון התשע"ה, 02/11/2014, באתר כמוך
24. ↑  הראיון באתר "כמוך"
25. ↑  הראיון באתר "כמוך"
26. ↑  הראיון באתר "כמוך"
27. ↑  "15 המתמודדים ברשימת "הבית היהודי" נדרשים לסוגיית ההומואים הדתיים", באתר כמוך
28. ↑  אתר כמוך

| **להט"ב בישראל** |
| --- |
| היסטוריה | בג"ץ אל-על נגד דנילוביץ (1994) • בג"ץ ירוס-חקק נגד מנכ"ל משרד הבריאות (1997) • בג"ץ קלפים פתוחים (1997) • פסק דין ירוס-חקק נגד היועץ המשפטי לממשלה (2005) • בג"ץ יוסי בן-ארי נגד מנהל מינהל האוכלוסין במשרד הפנים (2006) • הרצח בברנוער (2009) • הרצח במצעד הגאווה בירושלים (2015) • בג"ץ ארד-פנקס נגד הוועדה לאישור הסכמים לנשיאת עוברים (2017) • מחאת הלהט"ב (2018) |  |
| מעמד אישי וחברתי | זכויות להט"ב בישראל • שירות במערכת הביטחון • נישואים של זוגות מאותו המין • פונדקאות • הומופוביה |
| תרבות | מצעדי גאווה (אילת, חיפה, ירושלים, תל אביב) • TLVFest • טקס פרסי הנוער הגאה "איגי LOVE" • לסבית קטלנית |
| ארגונים ומוסדות | אגודת הלהט"ב • האחווה הסטודנטיאלית הגאה • איגי • אל"ף • אסוואת • בית גאה בבאר שבע • בית דרור • הבית הפתוח • בת קול • הו"ד • חברותא • חוש"ן • טרנסיות ישראל • יש עם מי לדבר • כביסה שחורה • כמוך • מעברים • סגול • העשירון האחר • הפורום החיפאי • פרויקט גילה • הצבעים שלנו • הקבוצה הירושלמית • קל"ף • שב"ל • שישה צבעים • תהל"ה • רבני קשת • בלה דואגת • פיות רדיקליות • אלקאוס • A Wider Bridge |
| מקומות | המרכז הגאה • יער הגאווה • תיאטרון הקהילה הגאה • גן העצמאות (ירושלים) • גן העצמאות (תל אביב) • האנדרטה לזכר ההומואים והלסביות שנרדפו בשואה • הברנוער |
| תקשורת | מגעים • GoGay • WDG • נתיב נוסף • קל"ף חזק • העיר בוורוד • הזמן הוורוד • פנדורה |
| ראו גם | פעילים למען זכויות להט"ב • להט"ב ויהדות |
| לקטגוריה • לפורטל |